text: Honningen ramt af dårligt vejr
  12 august 2016 kl. 16.35
  Det dårlige sommervejr har stor betydning for årets honningproduktion.
  
  Tonny Tychsen, biavler: "Dem der bruger det som erhverv er meget hårdt ramt på det"
  En våd og kold sommer holder ikke kun os mennesker indendørs. Også bierne holder sig i ro, når sommervejret lader vente på sig. Det går ud over årets honningproduktion.
  Ifølge biavler Tonny Tychsen bliver bierne inaktive, når temperaturerne bliver nede på forårsniveau.
  - Vi får 40 procent af det honning vi plejer at få. Det meste var i foråret. Her i sensommeren har der næsten ikke været noget. Det er virkelig voldsomt. Dem der bruger det som erhverv er meget hårdt ramt på det, siger ejeren af Ellum biavl til TV SYD.
  Samtidig betyder den megen regn at dronningerne ikke bliver befrugtet.
  - De dronninger vi fremstiller, de skal også bruge det gode vejr til at blive befrugtet i. De flyver nogle dage i træk for at blive befrugtet, men hvis de bliver afbrudt af regn, så bliver de ikke befrugtet, siger Tonny Tychsen til TV SYD.
  
  